Σοβαρά επεισόδια σημειώνονται από τα ξημερώματα μεταξύ κατοίκων και αστυνομικών δυνάμεων στη Λέσβο και τη Χίο, την ώρα που η κυβέρνηση, μέσω του κυβερνητικού εκπροσώπου, δηλώνει αποφασισμένη να προχωρήσει στην υλοποίηση των κλειστών δομών για πρόσφυγες και μετανάστες.

Στη Λέσβο, σύγκρουση ξέσπασε το μεσημέρι ανάμεσα σε κατοίκους της ευρύτερης περιοχής της Καλλονής που ήταν συγκεντρωμένοι στο Διαβολόρεμα, τη δεύτερη είσοδο του δρόμου που οδηγεί στην επιταγμένη έκταση του Καβακλή.

Οι αστυνομικές δυνάμεις έκαναν χρήση χειροβομβίδων κρότου λάμψης και χημικών ενάντια στους συγκεντρωμένους που διαμαρτύρονται για την επίταξη και τη νέα κλειστή δομή που σχεδιάστηκε να κατασκευαστεί στο νησί.

Ας σημειωθεί ότι κατά την επίθεση με τα χημικά ξέσπασαν μικρές πυρκαγιές σε δασική έκταση, οι οποίες αντιμετωπίσθηκαν άμεσα.

Σε πεδίο μάχης μετατράπηκε τη νύχτα το λιμάνι της Μυτιλήνης, για περίπου δύο ώρες. Από τις 02:00 ως τις 04:00, όταν οι συγκεντρωμένοι κάτοικοι απωθήθηκαν, 10 διμοιρίες ΜΑΤ που έφτασαν στο λιμάνι με το πλοίο «Πήγασος» ενισχυμένες με δυνάμεις της Αστυνομίας που βρίσκονταν ήδη στο νησί συγκρούστηκαν κάνοντας χρήση χημικών και χειροβομβίδων κρότου-λάμψης με εκατοντάδες πολίτες που είχαν συγκεντρωθεί για να εμποδίσουν την αποβίβαση τους.

Οι αστυνομικές δυνάμεις στάλθηκαν στο νησί ώστε να πραγματοποιηθούν ανεμπόδιστα οι εργασίες κατασκευής της νέας δομής διανομής προσφύγων και μεταναστών στην επιταγμένη έκταση της Καράβας – Καβακλή Μανταμάδου.

«Πρώτες πρωινές ώρες σήμερα αποβιβάστηκαν στα λιμάνια της Μυτιλήνης και των Μεστών Χίου μηχανήματα έργων, για την έναρξη εργασιών κατασκευής των νέων κλειστών ελεγχόμενων κέντρων κράτησης. Αστυνομικές δυνάμεις συνοδεύουν τα μηχανήματα και το προσωπικό, προκειμένου να ξεκινήσουν απρόσκοπτα οι εργασίες», αναφέρει σε ανακοίνωσή της η ΕΛ.ΑΣ.

Μετά την ολοκλήρωση της αποβίβασης των αστυνομικών δυνάμεων, αυτοκινήτων και άλλων οχημάτων και μηχανημάτων της αστυνομίας και του στρατού και την απελευθέρωση των εισόδων του λιμανιού από οχήματα, ξεκίνησε μεγάλη πομπή με κατεύθυνση την επιταγμένη έκταση. Μεγάλος αριθμός κατοίκων με μηχανήματα του Δήμου δυτικής Λέσβου έχει αποκλείσει την πρόσβαση σε δυο σημεία, στη θέση Διαβολόρεμα και στη θέση Καράβα.

Σφοδρές συγκρούσεις και στη Χίο – Ξεκίνησαν τα έργα

Εκρυθμη ήταν για πολλές ώρες η κατάσταση και στη Χίο, όπου τελικά, το μεσημέρι τα μηχανήματα του στρατού έπιασαν δουλειά στα σημεία που έχουν επιλεγεί για τη δημιουργία της δομής.

Είχαν προηγηθεί σοβαρά επεισόδια, που ξεκίνησαν από το λιμάνι των Μεστών περίπου στις 2 το πρωί, καθώς αποβιβάζονταν από το πλοίο Blue Star Naxos ισχυρές αστυνομικές δυνάμεις οι οποίες στάλθηκαν στο νησί, προκειμένου να προχωρήσουν ανεμπόδιστα οι εργασίες, στη θέση 17 της επαρχιακής οδού Βροτάδου – Βολισού.

Ακολούθησαν συγκρούσεις μεταξύ κατοίκων και αστυνομικών, με τους πρώτους να κάνουν λόγο για «αναίτια χρήση χημικών» από τις δυνάμεις της αστυνομίας.

Σύμφωνα με πληροφορίες, ο δήμαρχος Χίου Σταμάτης Κάρμαντζης και ένας ιερέας, πρόεδρος του Συνδέσμου Κληρικών Χίου, διακομίστηκαν στο Νοσοκομείο της Χίου για να τους προσφερθούν οι πρώτες βοήθειες.

Τελικά, οι αστυνομικές δυνάμεις αναχώρησαν προς στις περιοχές του Αγίου Μακαρίου και του Πιτυούς στη διασταύρωση με τον δρόμο προς Βολισσό, όπου είχαν στηθεί οδοφράγματα από τους κατοίκους.

Ακολούθησαν οδομαχίες και νέα ρίψη χημικών από την αστυνομία, ενώ ξέσπασε πυρκαγιά σε θαμνώδη έκταση, η οποία κατασβέστηκε.



φωτογραφία: politischios.gr